《记三月十日西湖之游吕留卿主人孟君复方万里》
元代·方回

丙申上巳七日后，一主二宾夫岂偶。
遣车却骑钱塘门，主人满船富肴酒。
别唤轻船载仆从，大船品字着三友。
旁观指点知为谁，对峙玉人间白叟。
岂无识老讶此老，不愧妙年两贤守。
孟侯吕侯将相家，早绾金章纡紫绶。
方干云孙耸吟肩，左右鼎鼐中瓦缶。
虽然兰臭尚同心，剧谈锋起各虚受。
是日杭人诧佛事，焚寄冥财听僧诱。
公子王孙倾城出，姆携艳女夫挈妇。
放生亭远鹜长堤，保叔塔高陟危阜。
居然红裙湿芳草，亦有瑜珥落宿莽。
暖热已极天色变，大风滔天怒涛吼。
篙师缭绕孤山背，倘佯里湖保无咎。
百舠千舫第二桥，四圣观前依古柳。
春色浓时良佳哉，游人聚处可舍否。
一杯一杯入醉乡，诙嘲谑笑无不有。
泉币重费忘多少，歌妓频呼杂妍丑。
似狂非狂痴非痴，何啻万众愁回首。
我时颓然乎其间，看朱成碧辰至酉。
健啖晚菘兼早韭，快赏调冰仍雪藕。
归途恍然了不记，晓窗半醒卧噎呕。
一日之乐三日病，宁负衰躯护馋口。
愿从孟侯觞吕侯，更着百千沽十斗。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。